Namanganda Navro‘zga bag‘ishlangan xayriya osh chempionati o‘tkaziladi

2014-yil 29-mart kuni Namangan viloyati Chust shahrida bahor bayrami Navro‘zga bag‘ishlangan “Har kunimiz Navro‘z bo‘lsin!” shiori ostida xayriya osh chempionati bo‘lib o‘tadi. Bu haqda O‘zbekiston oshpazlari uyushmasi rasmiy sayti xabar berdi.

Farg‘ona vodiysida o‘tkaziladigan navbatdagi chempionat “Oshxona.uz” korxonasi va O‘zbekiston oshpazlari uyushmasi hamkorligida tashkil etiladi.
Xayriya osh chempionatida nafaqat Farg‘ona vodiysidan, balki mamlakatning barcha hududlaridan qatnashishni xohlagan o‘z ishining ustalari va havaskor oshpazlar ishtirok etishi mumkin.
Hamma ishtirokchilarga diplomlar va esdalik sertifikatlari topshiriladi. Yig‘ilgan barcha mablag‘ esa Namangan viloyatidagi 26-mehribonlik uyiga o‘tkaziladi.
Ishtirok etishni xohlovchilar arizalari 20-martgacha qabul qilinadi. Qiziquvchilar chempionat shartlari bilan “Oshxona.uz” saytida tanishishi mumkin.